**Žemesnioji policijos mokykla Rokiškyje**

Simona Strumskytė,

Rokiškio krašto muziejaus muziejininkė

1918 m. atkūrus nepriklausomą Lietuvos valstybę, viena svarbiausių besikuriančios valdžios užduočių buvo valstybinių institucijų, kurios turėjo pasirūpinti savo piliečių saugumu, kūrimas. Todėl iš karto pradėta formuoti tvarką turėjusi užtikrinti struktūra, pradžioje vadinta milicija. Ypač aktualus tapo policijos pareigūnų rengimo klausimas, nes iš pradžių milicijoje tarnavo įvairių profesijų atstovai, dažnai jie neturėjo jokio karinio apmokymo, tinkamo išsilavinimo, stokojo elementariausių žinių apie teisėsaugos institucijas ir jų veiklą. Be to, ir didesnėje visuomenės dalyje vis dar vyravo įsitikinimas, kad milicijos tarnyba nereikalauja ypatingos kvalifikacijos ir pasiruošimo. Kryptingas policijos pareigūnų mokymas prasidėjo tik 1922 m. lapkričio 1 d. Kaune įsteigus aukštesniąją policijos mokyklą. Šioje mokykloje buvo rengiami policijos valdininkų kursai. Nepraėjus metams, 1923 m. rugpjūčio 1 d., pradėjo veikti antroji policijos pareigūnus ruošusi mokykla – žemesnioji policijos mokykla Rokiškyje. Joje buvo ruošiami žemesnių grandžių policijos tarnautojai. Mokyklą įkurti ir jai vadovauti buvo pavesta Rokiškio miesto komendantui Vladui Jankauskui. 1923 m. Vidaus reikalų viceministro įsakymu Nr. 3026 buvo nurodyta, jog „Vladą Jankauską skiriu į Piliečių apsaugos departamento Kriminalinio skyriaus B Vyresniojo ypatingiems reikalams valdininko vietą ir pavedu eiti II Milicijos mokyklos viršininko pareigas nuo š. m. rugpjūčio 1 dienos“[[1]](#footnote-1). V. Jankauskas ne tik ėmėsi vadovauti mokyklai, bet ir paruošė mokymo programas, pagrindines mokyklos taisykles, rūpinosi ūkiniais mokyklos steigimo klausimais **(priedas Nr. 1)**. Jo padėjėju tapo atsargos karininkas Petras Kmieliauskas. Abu šias pareigas ėjo iki pat mokyklos uždarymo, o V. Jankauskas buvo paskirtas ir savo paties sukurtos policijos mokyklos likvidatoriumi.

Būsimųjų policijos pareigūnų atranka į žemesniąją policijos mokyklą buvo labai griežta, norintys mokytis turėjo atitikti ne tik išsilavinimo, amžiaus, bet ir išvaizdos reikalavimus. Į mokyklą buvo priimami tik karinę tarnybą atlikę vyrai, jie turėjo būti ne jaunesni nei 23 metų ir ne vyresni nei 32 metų amžiaus. Būsimieji kursantai turėjo būti stiprios sveikatos, tvirto kūno sudėjimo ir ne žemesnio nei 170 cm ūgio, be to, būsimieji mokiniai turėjo pasižymėti gera reputacija. Vienas svarbiausių reikalavimų stojantiems į mokyklą buvo tinkamas išsilavinimas, bemoksliai į mokyklą nebuvo priimami – vyrai turėjo būti ganėtinai tvirto bendrojo išsilavinimo, baigę pradžios mokyklą ar kitaip įsisavinę pradžios mokyklos lygio mokymosi programą, tačiau, nepaisant kokius mokslus jie buvo baigę, mokėti gerai rašyti ir skaityti stojantiesiems buvo privaloma. Atitikę šiuos reikalavimus būsimieji mokiniai turėjo pateikti apskrities viršininko išduotą ištikimybės liudijimą, gimimo metriką ar karinės prievolės atlikimo liudijimą, karinės vadovybės atestaciją, taip pat laikyti stojamuosius egzaminus[[2]](#footnote-2). Kursantų priėmimo taisyklės buvo labai griežtos, todėl tik nedidelė dalis stojančiųjų atitikdavo visus reikalavimus ir pradėdavo mokslus policijos mokykloje. Kuriant mokyklą Rokiškyje buvo planuota, kad po jos baigimo kursantai nebus išskirstyti po visą Lietuvą, o visas kursas bus siunčiamas į vieną apskritį. Tokiu būdu apskričių policija turėjo būti papildyta jaunais, išsimokslinusiais policininkais, taip būtų išvengta ir senųjų pareigūnų įtakos. Tačiau realybėje tokia praktika nebuvo taikyta ir po mokslų baigimo būsimieji policijos pareigūnai buvo išskirstyti į atskiras tarnybos vietas.

Žemesnioji policijos mokykla įsikūrė ir visus trejus savo veiklos metus veikė Rokiškio dvaro sodybos pastatuose **(priedas Nr. 2)**. Mokykla pasižymėjo geru stoviu ir tvarka, o tai buvo pasiekta mokyklos viršininko V. Jankausko pastangomis. Nusavinus dalį dvaro sodybos, mokyklai atiteko 4 ha žemės su 7 pastatais, tačiau mokslo reikmėms buvo naudojami tik 2 gyvenamieji ir 2 negyvenamieji pastatai bei dalis žemės. Pagrindinis mokyklos pastatas įsikūrė viename iš buvusių dvaro sodybos kumetynų. Mokyklai trūko tik tinkamos gimnastikos salės, ją planuota įrengti viename iš nenaudojamų statinių[[3]](#footnote-3), tačiau atsižvelgiant į trumpą mokyklos veiklos laiką, ji taip ir nebuvo įrengta. Tiek naudojami pastatai, tiek ir kiemas buvo laikomi pavyzdingai švariai ir tvarkingai, o mokyklos patalpos buvo erdvios ir patogios. Tokia mokyklos būklė darė įspūdį ir aukštosios policijos mokyklos viršininkui Adolfui Ramanauskui, žemesniosios policijos mokyklos stovį jis apibūdino trimis žodžiais – švara, tvarka ir pavyzdingumas[[4]](#footnote-4).

Policijos mokyklos veiklos pradžioje kursus planuota sudaryti tik iš tų vyrų, kurie neturėjo tarnavimo policijoje patirties. Pirmasis ir antrasis kursai, baigę mokyklą 1924 m., buvo sudarinėjami šiuo principu, todėl laidas sudarė tik kursantai „iš šalies“ – į pirmąją mokyklos laidą buvo priimti 50, o į antrąją - 43 mokiniai. Dėl aukšto mokymosi lygio, griežtos tvarkos ir sudėtingų kvotimų dalis mokinių mokslų nebaigė ir 1924 m. buvo paruošti 83 policijos pareigūnai[[5]](#footnote-5) **(priedas Nr. 3)**. Tačiau rengiant trečią pareigūnų laidą, į mokinių sąrašus imti įtraukti ir jau policijoje tarnaujantys vyrai, atkomandiruoti iš įvairių apskričių. Paskelbus apie naujų mokinių priėmimą į trečią laidą, atsirado tik 11 tinkamų policijoje netarnavusių kandidatų, todėl Piliečių apsaugos departamento nutarimu į mokyklą buvo atsiųsti 34 policijoje tarnaujantys pareigūnai[[6]](#footnote-6). Dviejose paskutinėse mokyklos laidose, išleistose 1926 m., tinkamų netarnavusių kursantų nebeatsirado, todėl abi laidos buvo sudarytos vien tik iš esamų policijos pareigūnų. Mokykloje pradėjus mokytis patirtį turintiems kursantams, buvo išskirti du kursai. Vyresnysis kursas susidėjo iš apskričių komandiruotų policininkų, jaunesnysis komplektuotas iš policijoje netarnavusių kursantų, kurie atitiko stojimo reikalavimus. Toks kursų išskyrimas buvo grindžiamas dviem motyvais. Pirmiausia tai sieta su ekonomine nauda, nes buvo sutaupoma nemažai lėšų. Maitinant didesnį kiekį žmonių pigiau kainavo maistas, taip pat šviesa, malkos, administracijos išlaikymas. Tokiu būdu pigesnis tapo vieno policininko paruošimas, o per tą patį laiką buvo galima išleisti dvigubai daugiau išsimokslinusių pareigūnų. Antra, manyta, kad vyresnieji policininkai prižiūrės jaunesniuosius, o jaunesnieji lygiuosis į vyresnius[[7]](#footnote-7), todėl taip bus stiprinama mokslo kokybė, stiprės pačių pareigūnų motyvacija ir pasiruošimas. Vis dėlto, kaip matyti iš kursantų pasiekimų, situacija buvo priešinga – geresnius rezultatus rodė jaunesnysis kursas, o ne tarnavusieji policijoje. Pastariesiems trūko motyvacijos ir noro mokytis, todėl jų pasiekimai buvo prastesni. Skyrėsi ir abiejų kursų fizinis pasirengimas – jaunesnieji buvo sveiki ir augaloti vyrai, o vyresniajame kurse besimokantys kursantai atrodė daug margiau. Ši problema buvo aktuali ir spaudoje, todėl net ir aukštesniosios policijos mokyklos viršininkas pabrėžė, kad jau tarnaujantys policijos pareigūnai „į įteikiamąsias žinias žiūri abejingai ironizuodami, kad galite čia sau šnekėti, o aš jau tarnavau ir be jūsų tų žinių apsiėjau ir toliau apsieisiu. Tuo tarpu antrieji, iš šalies mokyklon priimtieji, kitaip samprotauja. Jie su atsidėjimu į teikiamąsias žinias žiūri ir stengiasi viską pagauti, nieko nepraleisti. Jie yra įsitikinę, kad viskas, kas čia dėstoma, reikia gerai žinoti, nes kitaip negalima bus pareigų eiti. Todėl mokinasi visi su noru, pasiryžimu ir atsidavimu“[[8]](#footnote-8). Atsižvelgiant į tokius vyresniųjų kurso mokymosi pasiekimus, nestebina ir faktas, jog nemaža dalis vyresniųjų kursantų dėl įvairių priežasčių policijos mokyklos taip ir nebaigė. Pavyzdžiui, Kauno apskrities ketvirtosios policijos nuovados tarnautojas Vladas Jankauskas neišlaikė policijos mokyklos egzaminų, o Kauno apskrities trečiosios nuovados vyresnysis policininkas Jonas Strižalka buvo pašalintas dėl silpnos sveikatos[[9]](#footnote-9).

Žemesniojoje policijos mokykloje būsimieji policijos pareigūnai mokėsi pagal plačią trijų dalių programą, todėl ne tik susipažindavo su teisėsaugos institucijų veikla ir pagrindiniais darbo policijoje principais, bet ir praplėsdavo bendrąsias žinias. Pirmiausia, kursantai mokėsi bendrojo lavinimo dalykus – lietuvių kalbą, Lietuvos istoriją ir geografiją, aritmetiką, etiką ir netgi dailyraštį. Mokiniai ne tik turėjo įsisavinti pamatines šių dėstomųjų dalykų žinias, bet ir gana plačiai išmanyti kiekvieną iš mokomųjų sričių. Todėl pabaigę šią programos dalį jie turėjo būti susipažinę su lietuvių gramatika, mokėti taisyklingai reikšti mintis žodžiu ir raštu įvairiomis temomis, žinoti apie valstybės ribas, didesnius miestus, svarbiausias pramonės šakas, upes, ežerus, kelius, taip pat svarbiausius Lietuvos istorijos faktus ir asmenis, turėjo mokėti atlikti svarbiausius aritmetikos veiksmus. Antrąją mokymosi dalį sudarė specialieji dalykai, susiję su būsimąja tarnyba. Kursantai buvo mokomi policijos tarnybos pagrindų ir statutų, valstybinės ir administracinės teisės, nusikaltimų rūšių ir kovos su jais metodų, taip pat turėjo išmanyti sanitariją ir higieną. Svarbią mokymosi dalį užėmė ir fizinio auklėjimo dalis – jos metu buvo supažindinama su ginklais ir mokoma šaudyti, vedamos gimnastikos, jojimo, važiavimo dviračiu ir plaukimo pamokos, taip pat mokoma atlikti rikiuotės pratimus[[10]](#footnote-10). Nors programa buvo plati ir turėjo apimti visapusišką kursantų lavinimą, tačiau visišką jos įgyvendinimą dažnai stabdė finansų trūkumas. Pavyzdžiui, jojimo pamokos kurį laiką buvo dėstomos tik teoriškai, nes mokykloje nebuvo arklių, todėl išeiti rikiuotę policininkams tekdavo pėstiems. Tik 1924 m. buvo nupirkti 8 arkliai ir pradėtos praktinės jojimo pamokos.

Nors mokykla Rokiškyje orientavosi į viešosios policijos pareigūnų ruošimą, tačiau 1926 m. pradžioje buvo vykdomi 2 mėnesių pasienio policijos kursai. Šių kursų programa skyrėsi nuo įprastinės policininkų rengimo programos, nes orientavosi į specifinį, pasienio policijos darbui skirtą paruošimą. Be privalomų bendrųjų dalykų kaip lietuvių kalba, istorija, geografija, šaudymas ir jojimas, būsimi pasienio policininkai mokėsi vidaus policijos tarnybos nuostatus, muitinių įstatus ir tarifus, pasienio policijos taktiką. Kursantai taip pat turėjo mokėti skaityti žemėlapius, suprasti valstybinę administracinę ir kriminalinę teisę, mokytis specialiai pasienio policijos tarnybai pritaikytos gimnastikos[[11]](#footnote-11). Iš viso pasienio policijos kursuose dėstomiems dalykams buvo skirta 400 valandų. Tačiau nors mokykla ir turėjo stiprią pasieniečių mokymo programą, buvo išleista tik viena jų laida, kurią sudarė 32 pasienio policininkai **(priedas Nr.4)**.

Žemesnioji policijos mokykla tvarkėsi karinės drausmės pagrindais, todėl tvarka mokykloje buvo labai griežta. Kursantai kiekvieną dieną klausė po 8 valandas pamokų, o likusiu laiku joms rengėsi arba bendrai lavinosi. Mokyklos veiklos pradžioje mokymosi kursas tęsdavosi mažiausiai 6 mėnesius, o mokymuisi buvo skiriama net 1200 valandų. 1925 m. rugpjūtį Piliečių apsaugos departamentas nutarė, kad mokymosi kursas sutrumpinamas iki 4 mėnesių, o dėstomiesiems dalykams palikta tik 250 valandų. Mokslai buvo vedami labai intensyviai, per metus buvo išleidžiama po keturias būsimų policijos pareigūnų laidas, o mokymas nenutrūkdavo net ir vasaros metu. Kol mokydavosi, visi kursantai buvo pilnai išlaikomi, o smulkioms išlaidoms kiekvienam iš jų buvo mokama 15 litų stipendija per mėnesį. Tačiau įstodami į policijos mokyklą kursantai savanoriškai pasirašydavo pasižadėjimą neišstoti iš mokyklos iki pat kursų pabaigos. Nenorintieji to padaryti negalėdavo pradėti mokslų, todėl tokio pasižadėjimo pasirašymas užtikrindavo, kad į mokyklą patekdavo tik motyvuoti kursantai. Jei mokinys nuspręsdavo mokslus nutraukti, jis turėdavo gražinti faktines išlaikymo išlaidas – po 100 litų už mokykloje prabūtą mėnesį, tačiau iš mokyklos išmesti kursantai pinigų grąžinti neturėdavo. Įsipareigojimų kursantai turėjo ir pabaigę policijos mokyklą – absolventai policijoje turėjo atidirbti mažiausiai 3 metus, o jei to nepadarydavo, privalėdavo grąžinti valstybei jo apmokymui išleistas išlaidas, įskaitant po 100 litų už prabūtą mokykloje mėnesį. Būta atvejų, kuomet šių reikalavimų neįvykdę kursantai slapstydavosi ir piktybiškai negrąžindavo pinigų, jiems buvo keliamos pinigų išieškojimo bylos. 1926 m. likviduojant mokyklą dar buvo 18 nebaigtų bylų, kuriose bylinėtasi su skolingais buvusiais kursantais[[12]](#footnote-12). Tačiau reikalavimas mokyklos absolventams policijos tarnyboje atidirbti nurodytą laiką išryškino kelias problemas. Tiek tie kursantai, kurie mokslus pradėjo netarnavę policijoje, tiek tie, kurie žemesniąją policijos mokyklą baigė tarnybos metu, vidutiniškai policijoje išdirbdavo tik privalomus 3 metus. Tokį sprendimą lemdavo keletas priežasčių. Pirmiausia, prastas aprūpinimas ir mažas atlyginimas paskatindavo daug pareigūnų palikti tarnybą savo noru. Antra – iškreiptas valdininkų suvokimas apie policijos mokyklą. Anot A. Ramanausko, valdininkai mokytis siųsdavo ne gerus tarnautojus, nes nenorėdavo jų prarasti, o nemotyvuotus pareigūnus, kurie tarnyboje neužsibūdavo. Be to, po išklausytų kursų policijos mokykloje, nemaža dalis pareigūnų buvo tiesiog atleisti. Pavyzdžiui iš 33 Kauno miesto ir apskrities policininkų, kurie į žemesniąją policijos mokyklą buvo išsiųsti jau pradėję eiti pareigas, iki 1933 m. buvo atleisti 25 tarnautojai. 3 policininkai iš tarnybos atleisti tais pačiais metais, kaip ir baigė kursus. Vienerius metus ištarnavo 4 policininkai, dvejus – 5, trejus – 6, ketverius – 5, šešerius – tik 2 pareigūnai. Net ir likviduojant mokyklą buvo nurodyta, kad iš beveik 400 policijos pareigūnų, kurie baigė žemesniąją policijos mokyklą, policijoje dirba ne daugiau kaip 150 tarnautojų[[13]](#footnote-13). Toks trumpas policijos pareigūnų darbo laikas ir buvo viena priežasčių, kodėl mokykla buvo uždaryta, nes dėl didelės policininkų kaitos valstybės investicijos į naujų pareigūnų ruošimą tiesiog neatsipirkdavo.

Nepaisant didelės žemesniąją policijos mokyklą baigusių pareigūnų kaitos ir trumpos darbo trukmės policijos tarnyboje, mokymo kokybė mokykloje Rokiškyje buvo labai aukšta, joje mokė geriausi gimnazijos mokytojai, o kursantai demonstravo aukštus rezultatus. Iš 1925 m. 9-ajame „Policijos“ numeryje pateiktos kursantų mokymosi pasiekimų analizės, matyti, kad visos programoje numatytos ir pateikiamos žinios mokiniams buvo prieinamos ir suprantamos. Nurodyta, kad baigusieji mokyklą gali rašyti be didesnių klaidų, orientuojasi lietuvių literatūroje, aritmetikoje moka atlikti skaičiavimus 4 veiksmų ribose su paprastais skaičiais ir trupmenomis, yra mokančių skaičiuoti procentais. Tačiau svarbiausia, kad kursantai yra susipažinę su policininko pareigomis, turi pakankamai žinių teisės srityje, atpažįsta nusikaltimų rūšis ir moka pasirinkti teisingus kovos su jais metodus, moka naudotis ginklais, yra gerai išlavinti fiziškai ir drausmingi[[14]](#footnote-14) **(priedas Nr.5)**. Kaip jau minėta, ypač gerus rezultatus pasiekė tie kursantai, kurie iki mokymosi pradžios netarnavo policijos tarnyboje, jie puikiai įsisavino ne tik specialybei skirtą mokymosi dalį, kaip valstybinė ir baudžiamoji teisė, teismo medicina bei sanitarija, bet ir bendruosius dalykus. Aukštesniosios policijos mokyklos viršininkas išskyrė dar vieną Rokiškio policijos mokyklos kursantų pasiekimą – labai gerą lietuvių kalbos išmanymą. Spaudoje jis teigė, kad „stačiai reikia džiaugtis, kad eiliniai policininkai savo gimtąja kalba rašo be klaidų, kuomet mūsų, bene dauguma, kad ir aukštesniųjų valdininkų, moka rašyti be klaidų tik svetimomis kalbomis, bet ne gimtąja“[[15]](#footnote-15).

Būsimųjų policijos pareigūnų mokymosi programą žemesniojoje policijos mokykloje užbaigdavo kvotimai, kurių metu kursantai turėjo parodyti ką išmoko kursų metu ir įrodyti aukštą savo žinių lygį. Kad kvotimai nebuvo tik formalumas, o buvo nelengvas išbandymas kursantams rodo ir kvotimų neišlaikiusių mokinių skaičius. 7 laidoje, mokslus baigusioje 1926 m., kvotimų neišlaikė 5 iš 34 juos laikiusių mokinių, o 4 laidoje, besimokusioje 1925 m., iš 36 laikiusiųjų, kvotimų neišlaikė net 7 kursantai. Pažymėtina, kad daugiausia neišlaikiusiųjų būta tuose kursuose, kuriuose daugumą mokinių sudarė jau esami policijos pareigūnai – 4-oje laidoje priimtų iš šalies buvo tik kiek daugiau nei ketvirtadalis visos laidos mokinių, o 7-oje laidoje mokėsi vien policijos tarnyboje jau tarnavę pareigūnai[[16]](#footnote-16). Išlaikiusiųjų kvotimus kursantų laukdavo iškilmingos išleistuvės, jose dalyvaudavo visi mokyklos lektoriai, aukštesnieji vietos valdininkai ir visuomenės veikėjai. Būdavo perskaitomas kvotimų komisijos aktas, paskelbiamos kvotimus išlaikiusiųjų pavardės, jiems įteikiami mokyklos baigimo pažymėjimai ir specialūs mokyklos baigimo ženkleliai **(priedai Nr. 6 ir Nr. 7)**. Vėliau buvo sakomos sveikinimo kalbos, tradiciškai perskaitoma Piliečių apsaugos departamento direktoriaus atsiųsta telegrama. Pačiomis iškilmingiausiomis žemesniosios policijos mokyklos išleistuvėmis galima laikyti IV laidos šventę, įvykusią 1926 m. birželio 14 d. Į ją atvyko ne tik vietiniai svečiai, bet ir Vidaus reikalų ministras Antanas Endziulis, lydimas policijos inspektoriaus, revizoriaus bei Kauno miesto ir apskrities viršininko, iškilmėse dalyvavo ir aukštesniosios policijos mokyklos viršininkas A. Ramanauskas, pats vertinęs kursantus jų kvotimo metu[[17]](#footnote-17). Papietavus ir pasibaigus sveikinimo kalboms išleistuvės įprastai pasibaigdavo iškilmingu Lietuvos himno sugiedojimu. Reikėtų pabrėžti, kad policijos mokyklos absolventų išleistuvės Rokiškyje turėjo vieną išskirtinumą, kuris jas skyrė nuo Kauno mokykloje vykdavusių švenčių – jose nebuvo jokių alkoholinių gėrimų. Toks pasirinkimas sulaukė net pačio Kauno policijos mokyklos vedėjo pagyrimo. Šią taisyklę įvedė žemesniosios policijos mokyklos viršininkas V. Jankauskas, kuris buvo įsitikinęs, „kad policija – tvarkos dabotoja ir linksmindamasi privalo būti blaivi“[[18]](#footnote-18).

Per šiek tiek daugiau nei trejus metus, kuomet veikė žemesnioji policijos mokykla, joje mokėsi 491 kursantas. Į mokyklą priimtų policijos tarnyboje jau dirbusių kursantų ir policijoje netarnavusių mokinių skaičius pasiskirstė gana tolygiai – 269 mokiniai į mokyklą atvyko iš tarnybos vietų, o 222 – priimti iš šalies, niekada netarnavę policijos tarnyboje. Kursantų pasiskirstymas pagal amžių buvo gana įvairus – daugiausia kursantų, net 201, priklausė 25-30 m. amžiaus grupei, 172 mokiniai buvo jaunesni nei 25 m., ir tik 56 vyrai buvo vyresni nei 30 m. Ne visi priimtieji mokytis tarnavo kariuomenėje – tarp visų mokinių net 317 buvo kariuomenėje, o 64 – niekada netarnavo. Jų gauti kariniai laipsniai taip pat skyrėsi – daugiausia, net 132 kursantai, buvo eiliniai, grandinių laipsnį turėjo 37 mokiniai, jaunesniųjų ir vyresniųjų puskarininkų buvo atitinkamai 71 ir 54 kursantai, o viršilų laipsnį gavusių mokinių skaičius siekė net 23[[19]](#footnote-19).

Nors žemesniojoje policijos mokykloje būsimieji policijos pareigūnai rodė aukštus rezultatus, o pati mokykla buvo tvarkoma išties pavyzdingai, tačiau ji veikė gana trumpai – 1926 m. lapkričio 1 d. buvo išleista paskutinė, XI kursantų laida. Pagrindinė mokyklos uždarymo priežastis buvo ekonominiai sunkumai – nedidelė, jauna valstybė buvo nepajėgi išlaikyti dvi policijos mokymo įstaigas, todėl atskira mokykla Rokiškyje buvo likviduota ir sujungta su Kauno aukštesniąja policijos mokykla. Piliečių apsaugos departamento skaičiavimais, 1926 m. lapkričio 1 d. uždarius mokyklą iki metų pabaigos valstybė galėjo sutaupyti 10,000 litų, o 1927 m. policijos pareigūnų rengimui būtų sutaupyta dar 94,226 litų. Uždaryti žemesniąją mokyklą paskatino ir jau minėta didelė policijos pareigūnų kaita, todėl naujų pareigūnų ruošimas atskiroje mokykloje tiesiog neatsipirko. Todėl 1926 m. rugpjūčio 13 d. Piliečių apsaugos departamento raporte buvo paskelbta: „Manyčiau, kad šią žemesniosios policijos mokyklos laidą reikėtų laikyti paskutine ir ją išleidus nuo š. m. lapkričio 1 d. žemesniąją policijos mokyklą likviduoti“[[20]](#footnote-20). Vis dėlto, nors mokyklos uždarymas buvo ekonomiškai naudingas, tačiau policijos pareigūnus rengusios įstaigos trūkumas buvo juntamas dar ilgai, nes net ir 1928 m. spaudoje atsirasdavo pranešimų, kuriuose būdavo pabrėžiama, kad viena likusi mokykla nedaug gali padaryti ruošdama naujus policijos pareigūnus[[21]](#footnote-21).

Likviduojama policijos mokykla buvo sukaupusi nemažai mokymuisi būtino vertingo inventoriaus, todėl nuspręsta jį perkelti į Kauną. Į aukštesniąją policijos mokyklą buvo išvežti gimnastikos įrankiai, nemaža įvairių knygų biblioteka. Į Kauną buvo perkeltas ir žemesniosios policijos mokyklos archyvas, pirmiausia tam, kad jame sukaupta informacija būtų prieinama buvusiems mokykloms mokiniams, taip pat tikėtasi pasinaudoti archyve sukaupta medžiaga mokymosi programoms išdirbti. Likusi turto dalis buvo parduota iš varžytinių, o mokyklos rūmai ir nusavintas žemės sklypas perduotas švietimo ministerijai[[22]](#footnote-22).

Per trejus žemesniosios policijos mokyklos veiklos metus buvo išugdyta 10 viešosios policijos ir 1 pasienio policijos pareigūnų laida, iš viso mokyklą baigė 381 išsimokslinęs policininkas. Nors ne visi jie tęsė darbą policijoje, tačiau nutarę likti tarnyboje jauni, išsilavinę ir puikiai tarnybai paruošti pareigūnai žymiai papildė visos Lietuvos policininkų gretas ir smarkiai pakėlė policijos darbo kokybę bei autoritetą.

1. Įsakymas Nr. 3026, in: LCVA, f. 377, ap. 5, b. 39, l. 104. [↑](#footnote-ref-1)
2. Skelbiamas mokinių priėmimas, in: *Policija*, 1925, Nr. 8, p. 28. [↑](#footnote-ref-2)
3. A. P., Žemesnioji policijos mokykla, in: *Policija*, 1925, Nr. 9, p. 30. [↑](#footnote-ref-3)
4. A. Ramanauskas, Iš policijos gyvenimo, in: *Policija*, 1924, Nr. 3, p. 15. [↑](#footnote-ref-4)
5. Žiupsnelis žinių apie policijos mokyklas, in: *Policija*, 1928, Nr. 6-7, p. 4. [↑](#footnote-ref-5)
6. Žemesniosios policijos mokyklos III-os laidos išleistuvės, in: *Policija*, 1925, Nr. 3, p. 20. [↑](#footnote-ref-6)
7. RKM archyvas, byla Nr. 316. [↑](#footnote-ref-7)
8. A. Ramanauskas, Žemesniosios policijos mokyklos IX išleistuvės, in: *Policija*, 1926, Nr. 9, p. 12. [↑](#footnote-ref-8)
9. K. Noreika, Tarnyba Kauno miesto ir apskrities viešojoje policijoje, in: *Kauno istorijos metraštis*, 2015, Nr. 15, p. 227. [↑](#footnote-ref-9)
10. A. J., Policijos tarnautojų mokymas, in: *Policija*, 1925, Nr. 7, p. 2-3. [↑](#footnote-ref-10)
11. RKM archyvas, byla Nr. 316. [↑](#footnote-ref-11)
12. Ten pat. [↑](#footnote-ref-12)
13. K. Noreika, Tarnyba Kauno miesto ir apskrities viešojoje policijoje, in: *Kauno istorijos metraštis,* 2015, Nr. 15, p. 227. [↑](#footnote-ref-13)
14. A. P., Žemesnioji policijos mokykla, in: *Policija*, 1925, Nr. 9, p. 31. [↑](#footnote-ref-14)
15. A. Ramanauskas, Iš policijos gyvenimo, in: *Policija*, 1924, Nr. 3, p. 15. [↑](#footnote-ref-15)
16. Žiupsnelis žinių apie policijos mokyklas, in: *Policija*, 1928, Nr. 6-7, p. 4. [↑](#footnote-ref-16)
17. A. Rm., Žemesniosios policijos mokyklos IV-os išleistuvės, in: *Policija*, 1925, Nr. 6, p. 23. [↑](#footnote-ref-17)
18. A. Ramanauskas, Iš policijos gyvenimo, in: *Policija*, 1924, Nr. 3, p. 15. [↑](#footnote-ref-18)
19. RKM archyvas, byla Nr. 316. [↑](#footnote-ref-19)
20. Ten pat. [↑](#footnote-ref-20)
21. Žiupsnelis žinių apie policijos mokyklas, in: *Policija*, 1928, Nr. 6-7, p. 4. [↑](#footnote-ref-21)
22. Viešosios policijos specialaus paruošimo klausimu, in: *Policija*, 1926, Nr. 8, p. 21. [↑](#footnote-ref-22)